חוק חובת המכרזים (תיקון מס' 25), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2580, עמ' 1226, 2016-08-16T00:00:00+03:00
חוק חובת המכרזים (תיקון מס' 25),התשע"ו–2016 (להלן – התיקון), התקבל בכנסת בקריאה השנייה ובקריאה השלישית ביום כ"ח בתמוז התשע"ו (3 באוגוסט 2016), ועניינו בעידוד שילוב של עסקים זעירים, קטנים ובינוניים במכרזים של גופים ציבוריים שחוק חובת המכרזים, התשנ"ב–1992 (להלן – החוק), חל עליהם, ובהקטנת חסמים העומדים בפני עסקים אלו שמקשים עליהם להשתתף ולזכות במכרזים ציבוריים.
ראשית, התיקון קובע הגדרות לעסק זעיר, לעסק קטן ולעסק בינוני, לעניין הוראות החוק. לפי התיקון, עסק זעיר הוא עסק המעסיק עד חמישה עובדים או שמחזור העסקאות השנתי שלו אינו עולה על 2 מיליון שקלים חדשים. עסק קטן הוא עסק המעסיק בין שישה ל-20 עובדים או שמחזור העסקאות השנתי שלו עולה על 2 מיליון שקלים חדשים אך אינו עולה על 20 מיליון שקלים חדשים, ולא מתקיים לגביו אחד התנאים שבהגדרה של עסק זעיר. עסק בינוני הוא עסק המעסיק בין 21 ל-100 עובדים או שמחזור העסקאות שלו השנתי שלו עולה על 20 מיליון שקלים חדשים אך אינו עולה על 100 מיליון שקלים חדשים.
כמו כן, התיקון קובע כי במכרז ששווי ההתקשרות הצפוי בו נמוך מחמישים מיליון שקלים חדשים, לא יתנה עורך המכרז את קבלת מסמכי המכרז או את ההשתתפות בו בתשלום בעד מסמכי המכרז או בעד עלות הפקת המכרז, אלא במקרים שיקבע שר האוצר באישור ועדת הכלכלה של הכנסת.
בנוסף, התיקון מטיל חובה על עורך מכרז לבחון בכל מכרז האם ניתן לבצע אותו באמצעות עסק זעיר, קטן או בינוני, בלי שהדבר יפגע במוצר, העבודה או השירות המבוקש, ואם ניתן, חלה עליו החובה להתאים את תנאי המכרז או ההתקשרות לאותם עסקים. שר האוצר, באישור ועדת הכלכלה של הכנסת, מוסמך לקבוע הוראות לעניין הבחינה שעל עורך המכרז לערוך ולעניין ההתאמות הנדרשות לעסקים השונים. 
בתיקון נקבע גם כי הגופים הציבוריים יחויבו לפרסם באתרי האינטרנט שלהם, עד ה-31 במרס של כל שנה, נתונים על שילוב עסקים זעירים, קטנים ובינוניים בהתקשרויותיהם בשנה החולפת. 
התיקון ייכנס לתוקף ביום פרסומו ברשומות.